**Обавештење за потенцијалне подносиоце пројеката и партнерске организације из Србије о ПДВ-у на пројектима који ће се финансирати из Интеррег ИПА програма Румунија - Србија**

Имајући у виду:

* члан 64. Уредбе Европске уније 2021/1060 који прописује да порез на додату вредност није прихватљив трошак, осим за пројекте чија је укупна вредност мања од 5 милиона евра (укључујући ПДВ), као и за пројекте чија је укупна вредност најмање 5 милиона евра (укључујући ПДВ) када није могуће остварити повраћај ПДВ-а у складу са националним законодавством, и
* Анекс Ф Водича за подносиоце пројеката, који је Одбор за праћење одобрио Одлуком бр. 2 од 19. септембра 2022. године, а који прописује да порез на додату вредност (ПДВ) није прихватљив, осим у случају када није могуће остварити повраћај ПДВ-а у складу са националним законодавством,

Република Србија у програмском периоду 2021-2027 нема правни основ да трошкове настале у оквиру Програма прекограничне сарадње са Румунијом ослобађа од ПДВ-а, те **неће вршити ослобађање од ПДВ-а.**

То значи да су **трошкови везани за набавку услуга, добара и радова прихватљиви у бруто износу односно са урачунатим порезом на додату вредност**. Подносиоци пројеката треба да се постарају да у делове буџета који се односе на партнере из Републике Србије **укључе и ПДВ**.

Напомињемо такође да, при попуњавању **Анекса 2 Изјава партнера на пројекту** (Annex 2 Project Partner Statement), под тачком 8, поље које се односи на ПДВ за трошкове партнера из Србије треба да остане **НЕОЗНАЧЕНО**.